
ДО

ОБЩИНСКИ СЪВЕТ

БУРГАС

ДОКЛАДНА ЗАПИСКА
ОТ
ДИМИТЪР НИКОЛОВ – КМЕТ  НА ОБЩИНА  БУРГАС
Относно: Участие на Община Бургас в учредяване на ново „Регионално сдружение за управление на отпадъците – Регион Бургас“ по реда на Закона за управление на отпадъците.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,



Община Бургас в партньорство с Общините Средец, Камено, Несебър, Поморие, Айтос, Руен, Карнобат, Сунгурларе и Сдружение „Управление на отпадъците – регион Бургас” изпълнява проект за: „Изграждане на регионална система за управление на отпадъците в регион Бургас“, финансиран по Приоритетна ос 2 на Оперативна програма „Околна среда 2007-2013 г.“, Договор за безвъзмездна финансова помощ № DIR-5102118-C001/25.08.2011г. 
Проектът включва изграждане на първа клетка от Регионалното депо за отпадъци „Братово – Запад”, довеждаща и площадкова инфраструктура, съоръжения за третиране, рециклиране и открито компостиране на отпадъци, доставка на машини и оборудване, както и две претоварни станции за отпадъци в общините Несебър и Карнобат.   
С изпълнение на проекта ще се изгради необходимата инфраструктура за екологосъобразното обезвреждане на цялото количество битови отпадъци, генерирани на територията на Регион Бургас, с което ще бъдат изпълнени изискванията на Директива 1999/31/ЕС за депониране на отпадъци, националното законодателство, както и задачите, произтичащи от Националната програма за управление дейностите по отпадъците 2009-2013 г.

Към момента на сключване на Договора за безвъзмездна финансова помощ (ДБФП) и към настоящия момент е регистрирано и действа Сдружение „Управление на отпадъците – регион Бургас” на общините Бургас, Камено, Средец, Несебър,Айтос, Карнобат, Поморие, Руен и Сунгурларе, учредено по Закона за юридически лица с нестопанска цел, регистрирано с решение по ф.дело № 892/2006г. по описа на Бургаски окръжен съд.

Основна цел  на Сдружението е изграждане на система за управление на отпадъците на територията на регион Бургас, осигуряваща опазване на околната среда и предотвратяване на риска на човешкото здраве.
Съгласно чл. 52, ал. 1 от Общите условия на ДБФП №DIR-5102118-C001, Бенефициентът бе длъжен да създаде по реда на Закона за управление на отпадъците регионално сдружение за управление на отпадъците не по-късно от 7 юни 2013 година.
Същевременно с това, с §13 от Преходните и заключителни разпоредби на Закона за управление на отпадъците (Обн., ДВ, бр. 53 от 13.07.2012 г., в сила от 13.07.2012 г.) се предостави възможност на общините да запазят създадените по реда на чл.19б от отменения Закон за управление на отпадъците регионални сдружения на общини, като последните подлежат на прекратяване в срок до 31 декември 2014 година.

В съответствие с цитираната разпоредба общините, членове на сдружението, на  проведено Общо събрание на 10.04.2013г. взеха  решение да се запази  Сдружението за „Управление на отпадъците -  регион  Бургас“ в законовия срок 31.12.2014 година. 
До изтичане на този срок следва да се предприемат мерки за учредяване на ново регионално сдружение, по реда на Закона за управление на отпадъците, като според изискването на чл.24, ал.2 от ЗУО общинският съвет на съответната община приема решение за участие в регионалното сдружение, копие от което се изпраща на кмета на общината, на чиято територия се предвижда изграждането или са разположени съоръжения за третиране на отпадъците. 
В изпълнение на посочените законови разпоредби е необходимо да бъдат предприети действия за прекратяване на Сдружението  за „Управление на отпадъците -  регион  Бургас“, регистрирано с решение по ф.дело № 892/2006г. по описа на Бургаски окръжен съд и учредяване на ново „Регионално Сдружение за управление на отпадъците - Регион Бургас“ по реда на Закона за управление на отпадъците /Обн. в ДВ, бр. 53/13.07.2012 г.
Предметът на дейност на регионалното сдружение ще бъде управление на регионална система за управление на отпадъците, Регион Бургас.
Основна цел - ефективно събиране, транспортиране и третиране на отпадъците, съобразно изискванията на чл. 6, ал. 1 и гарантиране изпълнението на задълженията по чл. 19 от Закона за управление на отпадъците чрез участие на общините. Представител на общината в общото събрание на регионалното сдружение е кметът, съобразно разпоредбата на чл.25, ал.1 от ЗУО.  
Предвид изложеното на основание чл. 21, ал.1, т. 15 от ЗМСМА и чл.24, ал.2 от Закона за управление на отпадъците предлагам Общински съвет – Бургас да вземе следните 
РЕШЕНИЯ:

І.На основание чл. чл. 21, ал.1, т.15 от ЗМСМА и чл.24, ал.2 от Закона за управление на отпадъците:


1. Дава съгласие за участие на Община Бургас в „Регионално Сдружение за управление на отпадъците – Регион Бургас", учредено от общините в регион Бургас.

2. Одобрява приложения проект на устав на сдружението.

ІІ. На основание §13, ал. 2 от ПЗР на Закона за управление на отпадъците дава съгласие за прекратяването на Сдружение за „Управление на отпадъците -  регион  Бургас“, регистрирано с решение по ф.дело № 892/2006г. по описа на Бургаски окръжен съд в срок до 31.12.2014 година.
 
ІІІ. На основание чл. 24, ал. 2 от ЗУО копие от решението по т. 1 да се изпрати на кмета на Община Камено, на чиято територия са разположени съоръжения за третиране на отпадъците. 
ДИМИТЪР НИКОЛОВ


 
Кмет на Община Бургас

